Abeli na mwanasesere wa dadake
Language: Swahili | Genre: Creative_writing

﻿Abeli na  mwanasesere  wa dadake  

Kulikuwa na mvulana mmoja kwa jina  Abeli. Alijitengenezea rukwama. Abeli  hakuwa na dereva wa rukwama yake  mpya.  Akamwambia Meri dada yake,  "Nataka dereva wa rukwama yangu.  Tafadhali nipe mwanasesere wako.  Anaweza kuketi ndani ya rukwama."  
Lakini Meri akasema, "Hapana,  namtaka mwanasesere wangu."  Wakati Meri hakumkubali amchukue  mwanasesere, Abeli alikasirika sana.  Alimnyakua mwanasesere na  kumvuta. Meri alivuta mkono  mwingine wa mwanasesere. Abeli  alivuta na Meri akavuta. Mkono wa  mwanasesere ukang'oka!  
Meri akalia na kukimbia kwa mama  yake. "Angalia mama," akasema,  "Abeli alivuta mkono wa mwanasesere  wangu na ukang'oka. Alitaka  mwanasesere wangu aketi ndani ya  rukwama yake mpya lakini nilitaka  kucheza naye."  Mama yake akasema, "Abeli  hakufanya tabia nzuri."  
Mama akawaza jinsi ya kumfunza  mwanawe kutogusa vitu vya dadake  vya kuchezea.  Alikuwa na wazo. Alikwenda kwa rafiki  yake ambaye alikuwa daktari na  kumwambia, "Tafadhali, nisaidie."  Daktari akajibu, "Naweza kukusaidia  namna gnai, rafiki yangu?"  
Mama akajibu, "Mwanangu Abeli ana  tabia mbaya sana siku hizi. Aling'oa  mkono wa mwanasesere wa dadake.  Hastahili kufanya hivyo.  Kesho nitamwambia akuletee huyo  mwanasesere umrudishe mkono  tena."  
"Tafadhali mwambie Abeli kuwa  lazima akulipe kwa kazi yako. Hana  pesa zozote, kwa hivyo utamwambia  asafishe gari lako kubwa zee ambalo  huwa na vumbi kila wakati," mama  akasema.  Rafiki yake alicheka na kusema, "Ee-  ee! Hilo litakuwa jambo zuri."  
Mamake Abeli akarudi kwake  nyumbani. Akamwuliza Abeli,  ''Unapokuwa mgonjwa au kuwa na  maumivu, wewe huenda wapi?" Abeli  akajibu, "Wakati mimi ni mgonjwa au  nikiwa na maumivu, lazima niende  kwa daktari."  Mama akasema, "Ulimwumiza  mwanasesere, sasa ni sharti umpeleke  kwa daktari." 
Kwa hivyo Abeli alimpeleka  mwanasesere kwa daktari. "Huyu  mwanasesere ameumia vibaya sana.  Mama yangu aliniambia nimlete  kwako. Daktari, unaweza kumpa  mkono mpya?"  Daktari alikubali kumtunza  mwanasesere. Aliweza kutengeneza  mkono mpya.  
Daktari akamwambia Abeli,  "Mwanasesere ana mkono mpya.  Lazima unilipe. Una pesa ngapi?"  Abeli akajibu, "Tafadhali daktari, sina  fedha zozote. Siwezi kukulipa kwa kazi  yako."  
Daktari akasema, "Vizuri! Huna fedha  zozote? Gari langu kubwa ni chafu  mno! Lisafishe na hivyo ndivyo  utakavyonilipa."  Abeli akachukua ndoo ya maji na  kitambaa safi. Ilichukua muda mrefu  sana kusafisha gari hilo chafu.  
Kisha Abeli akamrudishia Meri  mwanasesere wake. Alifurahi sana na  kumwambia Abeli, "Wewe ni ndugu  mzuri. Asante sana kwa  kumtengeneza mwanasesere wangu."  "Dadangu, pole kwa kukasirika na  kukuhuzunisha," akasema Abeli.  11  Tangu siku hiyo, Abeli hakuchukua vitu  vya dadake tena. Na akajaribu sana ili  asikasirishwe naye.  Abeli alikumbuka muda aliouchukua  kusafisha gari lile kubwa, chafu la  daktari. Akaamua haikufaa kukasirika  na kuvunja vitu.  


Source www.africanstorybook.org